als_Latn dik_Latn sag_Latn
TIRANË – Partia Demokratike do të ballafaqojë nesër Kryeministrin me realitetin e hidhur dhe zhgënjimin e thellë që ka krijuar në popull që pas 23 Qershorit. Ky është thelbi i protestës që kjo forcë politike do të organizojë në 22 nëntor në sheshin “Skënderbej”, në orën 12.00.
Deputeti i PD-së, Eduard Selami, i ftuar në emisionin e mëngjesit “Koha për t’u zgjuar” nga gazetari Bashkim Hoxha, i ka bërë thirrje sot qytetarëve pa dallim, veçanërisht socialistëve të zhgënjyer, të marrin pjesë në këtë protestë për t’i dhënë të kuptojë Kryeministrit se realiteti i premtimeve të pambajtura nuk është një telajo, të cilën mund ta fshijë kur nuk i pëlqen.
I pyetur nga Hoxha nëse protesta që PD-ja do të organizojë në Tiranë, është në të vërtetë një testim për PD-në, Selami tha se “kjo është ana më e parëndësishme e kësaj çështjeje; ne do të jemi në shesh për qytetarët. Nuk i trembemi pushtetit kur të vijë koha, por tani do të ngremë zërin e qytetarëve, sepse në këto momente, më të zhgënjyerit janë socialistët e thjeshtë, të cilët kanë mbetur në rrugë për shkak të premtimeve të pambajtura.”
Shembulli më konkret që solli Selami në studio ishte ai i fermerëve të Belshit; atyre iu premtua se do të mbështetej kultura e duhanit, se ajo do të merrej me një çmim prej 6 mijë lekësh, ndërkohë që po merret me rreth 1.5 mijë lekë. Socialistët e Belshit janë të shqetësuar për këtë dhe i kanë telefonuar Kryeministrit, por tani, ai nuk iu hap atyre as telefonin.
Por, a janë problemet aktuale, një trashëgimi i qeverisjes së kaluar?- ngriti pyetjen Hoxha.
“Jo, – u përgjigj Selami, – Ky është spekulim! Kapitulli ynë është mbyllur më 23 Qershor dhe është hapur një i ri. Kjo e tanishmja nuk mbulohet me këtë spekulim, nuk është profesionale, sepse njerëzit i besuan premtimeve.”
Lidhur me spotin, që PD-ja ka publikuar në media si ftesë për protestën e saj, Hoxha tha se ka mendime nga qytetarët se PD-ja po mbron abuzuesit e ligjit, vjedhësit e energjisë, ndërtuesit e paligjshëm….
Në këtë pikë Selami qe i qartë: “Ne nuk jemi pro askujt që shkel ligjin, jemi parti e shtetit ligjor, por ne kundërshtojmë abuzimin me ligjin, sepse ky vend ka vuajtur nga kjo. Nuk mund t’u shkosh njerëzve në mes të natës, t’i terrorizosh, t’u presësh dritat se s’kanë paguar faturat, kur ata nuk kanë mundësi t’i paguajnë, sepse janë familjarisht pa punë.
Nëse gjatë fushatës premtuan se nuk do të kishte rritje të çmimit të energjisë, atëherë si mund të gënjehen kështu qytetarët?! – tha më tej ai. – Kam përshtypjen se Kryeministri ka një përqajje të kaluar ndaj realitetit; është mentaliteti i tij se realiteti është një telajo që mund ta fshijë kur nuk i pëlqen….Por jo, ai nuk mund t’u rrëshkasë përgjegjësive; Kryeministri nuk e sheh se rënia ekonomike po e paralizon ekonominë.
Ndaj, nesër, pritshmëria është për një protestë masive, në të cilën ndoshta nuk do të jenë të gjithë qytetarët, por me mendje dhe zemër do të jenë aty dhe ata që nuk kanë mundësi të vijnë. Nuk pres të jenë 2 milionë, por ata do jenë të përfaqësuar, – theksoi deputeti demokrat
(ar.sh/BalkanWeb)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn